VEGA præsenterer:

**Norges ukronede hiphop-konger skruer op for festen med dobbeltkoncert**

*Karrieren til to af Norges ledende hiphop og R&B-artister har hidtil været i en opadgående kurve, og ingenting tyder på, at Unge Ferrari og Arif sætter farten ned. De har leveret sange til ungdomsserien Skam, og sammen lægger de Lille VEGA ned d. 11. oktober 2017 med deres utallige hits.*

**Unge Ferrari**

Bag kunstnernavnet, Unge Ferrari, finder du et af Norges nye store talenter, Stig Haugen. Han slog ned som en bombe med debutalbum *Til Mine Venner* i 2015, der blev modtaget med store anmelderroser fra bl.a. Dagbladet, P3 og Gaffa. Albummet blev beskrevet som ukompliceret, men catchy, imponerende, ægte og stærkt.

Den unge nordmand blev nomineret til prisen ”Best Newcomer” til det norske P3 Gull, og derefter tog Hva Er Vi Nå // H.E.V.N // projektet sammen med Tomine Harket fart. Sammen skaber de lækker R&B og har forkælet deres norske fans med udsolgte shows landet over. Unge Ferrari formår som solist at skabe den perfekte balance mellem flabet hiphop og følelsesladet R&B.

**Arif**

Lige siden Arif stormede ind og vandt NRK P3 Urørt-finalen i 2013, har han været en rapper, som man kan regne med. Hans legende og energiske tilgang til hiphop kom for alvor til udtryk på hans album *High End/Asfalt.* Den anmelderroste skive er spækket med hits og var grundlaget for, at han modtog en velfortjent Spellemannspris i 2015.

Arif fik tidligt et rygte som en fantastisk live-artist, og Musikknyheter.no kaldte ham *”et funn av en personlighet”* ved hans optræden på sidste års Øyafestival. Bevæbnet med solide beats og bemærkelsesværdige ordspind cementerede Arif sig som en af de bedste rappere og teksttroldmænd udsprunget fra den norske musikscene i mange år.

**Fakta om koncerten:**

Unge Ferrari (NO) & Arif (NO)

Onsdag d. 11. oktober 2017 kl. 21.00

Lille VEGA, Enghavevej 40, 1674 København V

Billetpris 150 kr. + gebyr

Billetsalget er startet via vega.dk og Ticketmaster.